Versoeking: Is ons beskerm? - www.bybelkennis.co.za
What is to give light must endure burning. -Viktor Frankl, skrywer, neuroloog en psigiater (1905-1997)
Geen versoeking wat meer is as wat 'n mens kan weerstaan, het julle oorval nie. God is getrou. Hy sal nie toelaat dat julle bo julle kragte versoek word nie; as versoeking kom, sal Hy die uitkoms gee, sodat julle dit kan weerstaan (1 Korintiërs 10:13)
In Lukas 22:31 – 32 lees ons: "Simon, Simon!" het Jesus gesê. "Luister! Die Satan het daarop aangedring om julle soos koring te sif. Maar Ek het vir jou gebid dat jou geloof jou nie begewe nie. As jy weer tot inkeer gekom het, moet jy jou broers versterk." Dink aan Petrus. Hy sit naby Jesus; Jesus draai na hom en kyk hom in die oë; Jesus roep hom op sy naam; Jesus sê vir hom dat die Satan hom uit God se sorg en beskerming wil neem. As Jesus Christus so iets vir enigeen van ons sou sê, sou ons baie bekommerd wees.
Petrus was so belangrik dat Satan self hom wou kry. Miskien het Jesus vir hom gesê: "Die Satan is agter jou. Maar Ek het vir jou goeie nuus – ek het vir jou gebid." Wat moet ons doen as die Satan aan ons deur klop? Ons moet sê: "Here, sal U omgee om dit te hanteer, asseblief?" Ons kan nie op ons eie teen die Satan staande bly nie. Maar ons het 'n baie sterk bondgenoot. Satan is en bly 'n geskape wese en beslis nie so sterk soos God wat nog altyd daar was nie. Maar ons moenie met die Satan sukkel nie; ons wil agter God, ons Beskermer, staan.
Ten spyte van die Satan se mag en bose agenda, moet hy eers toestemming vra voor hy een van God se kinders aanval, want God het 'n muur van beskerming om ons geplaas. Dit moet ons altyd onthou.